Ministers vergader met banke oor Gupta-rekeningeJeff Radebe. Foto: GCIS Jeff Radebe, minister in die presidensie, het gesê die ministers van minerale hulpbronne, arbeid en finansies is versoek om met die banke te vergader om vas te stel hoekom die Gupta-familie se maatskappy Oakbay Investments se bankrekeninge gesluit is. “Die banke se optrede skrik toekomstige beleggers wat sake in Suid-Afrika wil doen af,” het Radebe gesê. Hy het die besluit om in te gryp verdedig en gesê dit is bloot ŉ “interaksie” om meer inligting te bekom. “Daar is nie ŉ presedent wat geskep word nie. Dit is ŉ normale taakspan wat die regering van tyd tot tyd op die been bring indien daar ŉ kwessie is wat bekyk moet word.” Radebe het daarop aangedring dat dit nie ŉ ondersoek is nie en het ontken dat die regering besluite in die private sektor probeer beïnvloed om die Guptas te bevoordeel. Oakbay Investments het vroeër gesê die sluit van sy rekeninge kan tot die werkverlies van duisende werknemers by die maatskappy lei.